/Návrh/

Veľvyslanectvo Slovenskej republiky v Buenos Aires prejavuje úctu Ministerstvu zahraničných vecí Bolívijskej republiky a má česť informovať, že vláda Slovenskej republiky s cieľom uľahčiť cestovanie medzi Slovenskou republikou a Bolívijskou republikou, rozhodla s účinnosťou od 1. februára 2004 o týchto opatreniach týkajúcich sa bezvízového vstupu štátnych občanov Bolívijskej republiky na územie Slovenskej republiky:

1.	Štátni občania Bolívijskej republiky, ktorí sú držiteľmi platného cestovného pasu Bolívijskej republiky, môžu vstúpiť na územie Slovenskej republiky a zdržiavať sa na ňom bez víz po čas nepresahujúci deväťdesiat (90) dní v rámci šiestich (6) mesiacov od dátumu prvého vstupu na územie Slovenskej republiky.

2.	Zrušenie vízovej povinnosti podľa bodu 1 sa vzťahuje na štátnych občanov Bolívijskej republiky, ktorí chcú vstúpiť na územie Slovenskej republiky z dôvodu turistiky.

3.	Štátni občania Bolívijskej republiky, ktorí vstupujú na územie Slovenskej republiky, sú povinní dodržiavať právny poriadok Slovenskej republiky.

4.	Vláda Slovenskej republiky si vyhradzuje právo čiastočne alebo úplne dočasne pozastaviť vykonávanie vyššie uvedených opatrení z dôvodu verejného záujmu, ako aj z dôvodov týkajúcich sa verejnej bezpečnosti, poriadku a zdravia. Každé takéto pozastavenie bude okamžite oznámené vláde Bolívijskej republiky.

5.	Vláda Slovenskej republiky si vyhradzuje právo odoprieť vstup na územie Slovenskej republiky alebo zakázať pobyt na ňom štátnym občanom Bolívijskej republiky, ktorých považuje za nežiaducich.

6.	Vláda Slovenskej republiky písomne oznámi vláde Bolívijskej republiky ukončenie uplatňovania opatrení uvedených v bodoch 1. až 4. tridsať  (30) dní vopred.

Veľvyslanectvo Slovenskej republiky v Bolívijskej republike využíva túto príležitosť, aby opätovne ubezpečilo Ministerstvo zahraničných vecí Bolívijskej republiky o svojej hlbokej úcte.

Buenos Aires, ............................ 2003